**Συμβούλιο Ευρωπαικών Δικηγορικών Συλλόγων/ CCBE-Council of Bars and Law Societies of Europe**

**Επιτροπή Φορολογικού Δικαίου/ Tax Committee**

Συνεδρίαση της 23ης Ιουνίου 2022, 11.00 π.μ. -13.00 μ.μ., που έλαβε χώρα στη Σόφια Βουλγαρίας.

Ελληνική Αντιπροσωπεία: Αλέξης Αναγνωστάκης, ΔΣΑ.

Σύνοψη των πλέον σημαντικών.

(1) Προκλήσεις για το επαγγελματικό απόρρητο μετά την εφαρμογή της Ευρωπαικής Οδηγίας αναφορικά με τις διασυνοριακές φορολογικές διευθετήσεις **DAC6.**

Ο Πρόεδρος της Επιτροπής περιέγραψε τις υποθέσεις των εθνικών και διεθνών δικαστηρίων που έχουν ενδιαφέρον για το CCBE: Υπόθεση ενώπιον του Βελγικού Συνταγματικού Δικαστηρίου όσον αφορά την εφαρμογή ομοσπονδιακού δικαίου στο Βέλγιο, [Case C-694/20 Orde van Vlaamse Balies and Others](https://curia.europa.eu/juris/fiche.jsf?id=C%3B694%3B20%3BRP%3B1%3BP%3B1%3BC2020%2F0694%2FP&oqp=&for=&mat=or&lgrec=en&jge=&td=%3BALL&jur=C%2CT%2CF&num=C-694%252F20&dates=&pcs=Oor&lg=&pro=&nat=or&cit=none%252CC%252CCJ%252CR%252C2008E%252C%252C%252C%252C%252C%252C%252C%252C%252C%252Ctrue%252Cfalse%252Cfalse&language=en&avg=&cid=4082599) , [Case C-398/21 Conseil national des barreaux e.a.](https://curia.europa.eu/juris/fiche.jsf?id=C%3B398%3B21%3BRP%3B1%3BP%3B1%3BC2021%2F0398%2FP&oqp=&for=&mat=or&lgrec=fr&jge=&td=%3BALL&jur=C%2CT%2CF&num=C-398%252F21&dates=&pcs=Oor&lg=&pro=&nat=or&cit=none%252CC%252CCJ%252CR%252C2008E%252C%252C%252C%252C%252C%252C%252C%252C%252C%252Ctrue%252Cfalse%252Cfalse&language=fr&avg=&cid=9316932) κλπ.

Ειδικά, όσον αφορά την υπόθεση C-694/20 Orde van Vlaamse Balies κ.λπ., που αφορά εφαρμογή περιφερειακού δικαίου στο Βέλγιο, έλαβε χώρα ενώπιον του ΔΕΕ η ακροαματική διαδικάσία τον Ιανουάριο και στη συνέχεια ο Γενικός Εισαγγελέας κ. Ράντος δημοσίευσε τις προτάσεις του.

Κατ' ουσίαν, εκεί αναφέρεται πως οι διατάξεις της Οδηγίας **DAC6** περί υποχρέωσης αναφοράς των διασυνοριακών φορολογικών συναλλαγών ανεξάρτητα της υποχρεωτικότητας κατά το εθνικό δίκαιο είναι κατ' αρχήν συμβατές με το πρωτογενές δίκαιο της Ένωσης, υπό την προϋπόθεση ότι δεν αποκαλύπτεται το όνομα του δικηγόρου που τις αναφέρει.

Σύμφωνα με τη βελγική νομοθεσία, ο δικηγόρος έχει την υποχρέωση να ενημερώνει τους άλλους ενδιαμέσους της φορολογικής συναλλαγής σχετικά με την υποχρέωση αναφοράς και να μην αναφέρει ο ίδιος.

Η Επιτροπή επέκρινε επίσης τη διάκριση μεταξύ νομικών συμβούλων και δικαστηριακών δικηγόρων που έλαβε χώρα από τον Γενικό Εισαγγελέα, όσον αφορά την τήρηση του επαγγελματικού απορρήτου.

Συμφωνήθηκε πως ο άνω διαχωρισμός μεταξύ συμβουλευτικού και δικαστικού ρόλου των δικηγόρων που τείνει στην απομείωση του δικηγορικού απορρήτου είναι ανεπίτρεπτος.

Στην πράξη, αν ο δικηγόρος προτρέψει άλλους να αναφέρουν τη συναλλαγή, χωρίς αναφορά στο όνομά του, είναι πολύ πιθανό το όνομα του δικηγόρου να προκύψει στην πορεία, χωρίς να προβλέπεται καμία κύρωση για αυτή την παρατυπία.

Σημειώνεται πως οι προτάσεις του Γενικού Εισαγγελέα συγκρίνουν ατυχώς την προστασία του ονόματος του δικηγόρου με το απόρρητο της ιατρικής επίσκεψης.

**Επόμενα βήματα:** Η γραμματεία του CCBE θα έρθει σε επαφή με τον Πρόεδρο του Βελγικού Δικηγορικού Συλλόγου και Βέλγους ειδικούς για να διαπιστώσει πώς θα προχωρήσει στη δημοσίευση άρθρου που θα σχολιάζει τη γνωμοδότηση του Γενικού Εισαγγελέα στον βελγικό νομικό Τύπο “Journal des tribunaux”.

(2) Συζήτηση σχετικά με την πρωτοβουλία της ΕΕ για την καταπολέμηση της χρήσης «εικονικών οντοτήτων» (shell entities).

Η Eπιτροπή συνέχισε τη συζήτηση που ξεκίνησε κατά την τελευταία συνεδρίαση σχετικά με την πρόταση καταπολέμησης της χρήσης “εικονικών οντοτήτων”(shell entities).

H πρόταση περιέχει τα αναγκαία μέτρα και έννοιες για να θεωρηθούν οι εταιρείες ως κελύφη για καταχρηστικούς φορολογικούς σκοπούς.

**Επόμενα βήματα:** θα γίνει παραπομπή ερωτήματος στην Επιτροπή Εταιρικού Δικαίου εάν τα άνω προτεινόμενα μέτρα μπορεί να έχουν επίδραση στην νομική εργασία περί ίδρυσης και λειτουργίας των εταιρειών.

(3) Συζήτηση σχετικά με τη συνάντηση με την ειδική ομάδα του ΟΟΣΑ για τα φορολογικά εγκλήματα κλπ.

Το CCBE προσκλήθηκε από την Ειδική Ομάδα του ΟΟΣΑ για τα Φορολογικά Εγκλήματα κλπ (TFTC) σε συνεδρία με τίτλο «Ο ρόλος των επαγγελματικών ενώσεων στην καταπολέμηση διευκόλυνσης φορολογικών αδικημάτων». Ο στόχος της συνόδου είναι να δώσει στο CCBE την ευκαιρία να παρουσιάσει το έργο των δικηγορικών συλλόγων στον τομέα της πρόληψης, καθώς και κάθε εργασία και μέτρο που έχει τεθεί σε εφαρμογή και στοχεύει στην αντιμετώπιση του εγκλήματος από επαγγελματίες. Οι εθνικές αντιπροσωπείες καλούνται να παράσχουν σχόλια ή πληροφορίες που θα μπορούσαν να βοηθήσουν στην προετοιμασία της θέσης του CCBE για αυτή τη συνάντηση.

**Επόμενα βήματα:** Η επιτροπή θα ενημερωθεί για τη συνάντηση με τον ΟΟΣΑ.

(4) Επικείμενη πρωτοβουλία της Ευρωπαϊκής Επιτροπής σχετικά με τη φορολογική συμβουλή.

Η Ευρωπαϊκή Επιτροπή εργάζεται σε μια πρωτοβουλία για τη ρύθμιση της παροχής φορολογικών συμβουλών στην ΕΕ.

Η δημόσια διαβούλευση αναμένεται τον Ιούλιο και θα πρέπει να σκεφτούμε να προετοιμάσουμε τη θέση μας. Ανάλογα με το περιεχόμενο, η Επιτροπή Δεοντολογίας θα μπορούσε να ερωτηθεί για τις υπό διαμόρφωση απόψεις μας.

Η ιδέα θα ήταν να θεσπιστεί ένα σύνολο κριτηρίων για το τι συνιστά «αποδεκτό» φορολογικό σχεδιασμό με εναρμονισμένους ορισμούς περί κατάχρησης σε ολόκληρη την ΕΕ. Οι πάροχοι φορολογικών συμβουλών πρέπει να εφαρμόζουν αυτά τα κριτήρια κατά τον σχεδιασμό φορολογικών ρυθμίσεων και να αντιμετωπίζουν κυρώσεις σε περίπτωση μη συμμόρφωσης.

Η Επιτροπή θα πρέπει να ξεκινήσει σύντομα δημόσια διαβούλευση σχετικά με τη βελτίωση του κανονιστικού πλαισίου των φορολογικών διαμεσολαβητών.

**Επόμενα βήματα:** Η επιτροπή θα παρακολουθεί την πρωτοβουλία αυτή και θα εξετάσει το ενδεχόμενο να απαντήσει στην επικείμενη δημόσια διαβούλευση.

(5) Παρουσίαση και συζήτηση σχετικά με τη μελέτη “Assessment of recent anti-tax avoidance and evasion measures (ATAD & DAC 6)”και την DAC6.

Η επιτροπή ενημερώθηκε ότι πρόσφατα δημοσιεύθηκε μελέτη σχετικά με την DAC6, με τίτλο “Assessment of recent anti-tax avoidance and evasion measures”.

Ζητήθηκε από το Ευρωπαϊκό Κοινοβούλιο και προετοιμάστηκε από τον κ. Werner Haslehner και την κ. Κατερίνα Πανταζάτου από το Πανεπιστήμιο του Λουξεμβούργου. Θα μπορούσε ίσως να χρησιμοποιηθεί στα μελλοντικά μας έγγραφα ως αναφορά.

(6) Σύντομη ενημέρωση σχετικά με την πορεία της πρότασης όσον αφορά την παγκόσμια συμφωνία του ΟΟΣΑ για την «ελάχιστη αποτελεσματική φορολόγηση» στην ΕΕ.

Η επιτροπή ενημερώθηκε εν συντομία ότι η θέση του Ευρωπαϊκού Κοινοβουλίου εγκρίθηκε τον Μάιο και από τις 16.06 ο φάκελος έχει παγώσει στο Συμβούλιο.

(7) Η επιτροπή ενημερώθηκε ότι στις 27 Ιουνίου 2022, η επιτροπή FISC του Ευρωπαϊκού Κοινοβουλίου θα διοργανώσει παρουσίαση επικείμενης μελέτης με θέμα «Οι ενδιάμεσοι κατά τους ορισμούς του Κανονισμού, συμπεριλαμβανομένων των φορολογικών συμβούλων, στην ΕΕ/τα κράτη μέλη και οι βέλτιστες πρακτικές εντός και εκτός της ΕΕ».